പാഴൂരിലെ തൂക്കുപാലവും മഴവില് പാലവും അപകടാവസ്ഥയില് പിറവം: പാഴൂര് തൂക്കുപാലവും മണപ്പുറത്തേക്കുള്ള മഴവില് പാലവും അറ്റകുറ്റപ്പണികള് നടത്താതിനെതിരേ നാട്ടുകാര് രംഗത്ത്. പിറവം നഗരസഭ പരിധിയിലുള്ള കക്കാട്പാഴൂര് കരകളെ തമ്മില് ബഡിപ്പിച്ചു 2014ലാണ് തൂക്കുപാലം നിര്മിച്ചത്. ഇതിനൊപ്പം മണപ്പുറത്തേക്ക് മഴവില് പാലവും പൂര്ത്തിയാക്കി. ഇതിന്റെ അറ്റകുറ്റപ്പണികള് കഴിഞ്ഞ ഏതാനും വര്ഷങ്ങളായി നിലച്ചതോടെ പാലങ്ങള് അപകടത്തിലാണ്. പാഴൂരില്നിന്നു കക്കാട്ടിലേക്ക് കടത്തുവള്ളത്തിലായിരുന്നു നാട്ടുകാര് സഞ്ചരിച്ചിരുന്നത്. ഇതേത്തുടര്ന്ന് നിര്മിച്ച തൂക്കുപാലം തദ്ദേശവാസികള്ക്ക് ഏറെ ആശ്വാസമായിരുന്നു. തൂക്കുപാലമില്ലെങ്കില് പിറവം ടൗണിലേക്ക് എത്താന് ഇവിടുത്തുകാര് നാലു കിലോമീറ്ററോളം മറ്റു വഴിയിലൂടെ സഞ്ചരിക്കണം. ഏറെ വര്ഷങ്ങളുടെ കാത്തിരിപ്പിനുശേഷമാണ് കക്കാട് നിവാസികള്ക്ക് കടത്ത് വള്ളത്തില് നിന്നും മോചനമായി തൂക്കുപാലം യാഥാര്ഥ്യമായത്. കഴിഞ്ഞ രണ്ടു പ്രളയത്തെയും അതിജീവിച്ച രണ്ടു പാലങ്ങളും വേണ്ടവിധത്തില് സംരക്ഷിക്കപ്പെടാത്തതിനാല് നശിക്കുന്ന അവസ്ഥയിലാണ്. തൂക്കുപാലത്തിന്റെ നടപ്പാതയിലെ തകിടുകള് തുരുമ്ബിച്ചു ഇളകി മാറിയും കൈവരിയുടെ നെറ്റുകള് തുരുമ്ബെടുത്ത് അടര്ന്നുവീഴുന്ന നിലയിലുമാണ്. കാലുകളുടെ അടിഭാഗം കോണ്ക്രീറ്റ് കെട്ടുകള് തകര്ന്ന് അപകട ഭീഷണി ഉയര്ത്തുന്നു. മൂന്നുവര്ഷം അറ്റകുറ്റപ്പണികള് നടത്തിയെങ്കിലും പിന്നീട് അധികൃതര് തിരിഞ്ഞുനോക്കിയിട്ടില്ല. വീണ്ടും കടത്തു വള്ളത്തെ ആശ്രയിക്കേണ്ട അവസ്ഥയുണ്ടാകുമോയെന്ന ആശങ്ക ജനങ്ങള്ക്കുണ്ട്. പാഴൂര് ക്ഷേത്രത്തിന് സമീപം വെള്ളത്താല് ചുറ്റപ്പെട്ടു കിടക്കുന്ന മണപ്പുറത്തേക്ക് വിനോദ സഞ്ചാരികള്ക്കായാണ് മഴവില് പാലം നിര്മിച്ചത്. എന്നാല് മണപ്പുറത്ത് വേണ്ട രീതിയിലുള്ള വികസന പ്രവര്ത്തനങ്ങള് നടന്നിട്ടില്ല. അടിസ്ഥാന സൗകര്യങ്ങളില്ലെങ്കിലും നിരവധിപേര് മണപ്പുറത്ത് എത്തുന്നുണ്ട്.